Uribia ke motse o o dikilometara di le 100 kwa bokonebotlhaba jwa Ríohacha. Phuthego ya kwa Uribia ya Se-Wayuu e na le baboledi ba le 16 ba Bogosi, mme bontsi jwa bone ba dira maiteko a a oketsegileng go rerela Ba-India ba ba nnang mo mafelong a selegae. Mongwe wa bagolwane ba phuthego o bua jaana ka loeto lo lo ntseng jalo lwa fa ba ne ba ile go rera: “Re ne ra tsena mo jarateng ya polase e e nang le matlo a ka nna lesome le bobedi a a nang le marulelo a a kwa tlase le difensetere tse dinnye. Fa pele ga nngwe le nngwe ya matlo ano go na le marulelo a a sepapetla a a dirilweng ka yotojolo, e leng thito ya motoroko. Marulelo ano a namola ba lelapa le baeng mo letsatsing le le babolang. Re ne ra itumelela go bona gore batho ba bantsi ba ne ba na le kgatlhego, ka jalo re ne ra rulaganya go boela go ya go simolola dithuto tsa Baebele. Fa re boa, re ne ra lemoga gore bontsi jwa batho bao ba ne ba sa itse go bala le go kwala. Ba ne ba re bolelela gore go na le sekolo se se neng se sa tlhole se dirisiwa ka gonne madi a tlhaela. Motho yo o se tlhokometseng o ne a re naya tetla ya go dirisa nngwe ya diphaposi tsa borutelo go tshwarela teng ditlelase tsa go ruta go bala le go kwala le go tshwarela dithuto tsa Baebele. Ba-Wayuu ba le barataro ba ithutile go bala le go kwala mme ba gatetse pele mo thutong ya bone ya Baebele. Re amilwe pelo ke kanaanelo e ba nang le yone, ka jalo re ikaeletse go tshwara dipokano mo polaseng eno.”